**IHMISOIKEUSVALTUUSKUNTA**

**Aihe** Ihmisoikeusvaltuuskunnan kokous

**Aika Maanantai 20.3.2023 klo 13.15–16.00**

**Paikka** Suuren valiokunnan istuntosali, Pikkuparlamentti tai

TEAMS-linkillä

**Asialista**

1. **Kokouksen avaus ja päätösvaltaisuuden toteaminen**

Puheenjohtaja avasi kokouksen klo 13.16 ja totesi kokouksen päätösvaltaiseksi.

1. **Keskusteluasiat**
2. Hallituskauden ”tilinpäätös” mm. 12/2022 keskusteluista tehdyn raportin pohjalta (<https://valtioneuvosto.fi/marinin-hallitus/hallitusohjelman-seuranta/toimintasuunnitelma>).

Kokouksessa keskusteltiin Marinin hallituksen hallitusohjelman toteutumisesta perus- ja ihmisoikeusasioissa ja purettiin joulukuun 2022 kokouksen pienryhmäkeskusteluja. Keskustelussa nousi esiin useita edelleen kehitystä vaativia aiheita.

Keskustelussa nostettiin esiin muun muassa tarve vahvistaa viranomaisten perus- ja ihmisoikeuskoulutusta, sillä tietämättömyyttä on paljon sekä lisätä indikaattorikeskustelua ja analysointia perus- ja ihmisoikeusasioiden toteutumisen arviointia varten.

Myös vammaispalvelulain uudistus herätti huolta. Vammaispalvelulain voimaan tuleminen yksin ei riitä vaalikauden saavutukseksi, sillä laissa on paljon puutteita ja soveltamisen ja seurannan suhteen ongelmia. Vastuu lain soveltamisesta siirtyy pitkälti uusille hyvinvointialueille. Hyvinvointialueiden työntekijöille tarvitaan koulutusta, sillä uutta lakia on hankala soveltaa ilman oikeuskäytäntöä ja vakiintuneita rakenteita. Vammaispalvelulain soveltaminen ja seuranta ovat ajankohtaisia haasteita.

Rajavartiolain uudistuksessa on myös haasteita. Tästä jaetaan Ihmisoikeuskeskuksen sisäinen muistio Ihmisoikeusvaltuuskunnalle.

Keskustelussa nostettiin lisäksi esille Euroopan ihmisoikeustuomioistuimen ja Euroopan sosiaalisten oikeuksien komitean Suomea koskevien ratkaisujen täytäntöönpanon huono tilanne. Euroopan neuvosto on ilmaissut huolensa siitä, että täytäntöönpano ei etene useissa tapauksissa. Jos tiettyjä tapauksia ei panna täytäntöön tämän vuoden aikana, Suomi voi joutua erityiskäsittelyyn. Euroopan neuvostosta ja täytäntöönpanoa odottavista ratkaisuista tulee lisätä tietoa. Ihmisoikeuskeskus jatkaa asian seuraamista. [[1]](#footnote-2)

1. **Päätösasiat**
2. IOV:n 12.12.2022 kokouksen pöytäkirjan hyväksyminen

Pöytäkirja hyväksyttiin sellaisenaan.

1. IOV:n kannanotto hallitusohjelmaneuvotteluihin – keskustelu ja hyväksyntä

Keskustelussa todettiin, että Ihmisoikeusvaltuuskunnan viimeisin hallitusohjelmakannanotto vuodelta 2019 on edelleen suurelta osin ajankohtainen.

Valtioneuvostolle tulee edelleen nostaa esiin sekä kansainvälisten tuomioistuinten ratkaisujen että kansainvälisten ihmisoikeussopimusten valvontaelinten päätösten ja ratkaisujen täytäntöönpanon ja seurannan haasteita. Oikeusvaltiorakenteiden osalta rakenteiden ohella myös riittävä rahoitus on tärkeää. Talousasioiden ja perus- ja ihmisoikeusasioiden vastakkaisasettelu luo haasteita perus- ja ihmisoikeuksien toteutumiseen. Lisäksi perus- ja ihmisoikeuskoulutuksen lisääminen viranomaisille olisi hyvä ottaa mukaan.

Kannanottoa ei hyväksytty, vaan sitä muokataan keskustelun pohjalta ja laitetaan hyväksyttäväksi sähköpostitse.

1. IOK:n toimintakertomus 2022 – hyväksyntä

Ihmisoikeuskeskuksen toimintakertomus hyväksyttiin.

1. **Ajankohtaiset**
2. IOV:n jäsenten ajankohtaisia – esittely (kooste verkkosivulta jaetaan kokouksen jälkeen)

Keskustelua Venetsian toimikunnasta ja siellä tapahtuvasta ajankohtaisesta työstä.[[2]](#footnote-3)

Yhdenvertaisuuslain osittaisuudistus astuu voimaan 1. kesäkuuta. Keskeisimpiä muutoksia ovat:

1. Yhdenvertaisuusvaltuutetulle toimivalta työelämän syrjintäasioihin.

2. Yhdenvertaisuus- ja tasa-arvolautakunnalle mahdollisuus antaa suositus hyvityksestä ratkaisunsa yhteydessä.

3. Koulutuksen järjestäjän puuttumattomuus häirintään määritellään syrjinnäksi.

4. Varhaiskasvatuksen järjestäjälle velvoite tehdä yhdenvertaisuussuunnitelma.

5. Kohtuullisen mukautuksen määritelmä täsmentyy, niin että ensisijaisesti arvioidaan vammaisen henkilön yksilölliset tarpeet, sitten mukautusvelvollisen resurssit, jne.

Euroopan sosiaalisten oikeuksien komitea antoi 15. helmikuuta päätöksen kanteluun, joka koski perusturvan tasoa. Tämä ei herättänyt median kiinnostusta eikä yleistä keskustelua.

Ihmisoikeusliitto on julkaissut hallitusohjelmakannanottonsa verkkosivuillaan. Ihmisoikeusliitto jatkaa työtään urheilu ja ihmisoikeuden -teeman ympärillä ja edistää yhä ihmisoikeuspuolustajien asemaa.

Ihmisoikeuspuolustajien aseman parantamisessa ei ole tapahtunut edistystä menneellä hallituskaudella. Retoriikan ja todellisuuden ero on suuri.

1. Seurannan ajankohtaiset kv. raportoinnit, kantelu- ja valitusratkaisut

Toimitetaan kirjallisesti.

1. Jaostojen ajankohtaisia - esittely

Ikääntyvien oikeuksien jaostossa on tänä vuonna teemana ikääntyneiden oikeuksien edistäminen. Jaoston toimesta jalkautetaan Claudia Mahlerin suosituksia Suomelle esimerkiksi kutsumalla eri viranomaisia mukaan jaoston kokouksiin. Edellisessä kokouksessa vieraana on ollut THL:n ja poliisihallituksen edustajia, seuraavassa kokouksessa mukana edustajat Tilastokeskukselta ja oikeusministeriöstä.

Vammaisten ihmisoikeuskomitealla on ollut yksi kokous, jossa on käsitelty vammaispalvelulain uudistusta ja Euroopan vammaiskorttia.

Työvaliokunnan pöytäkirja 27.2.2023 on lähetetty valtuuskunnalle sähköpostitse.

1. IOK:n ajankohtaisia – esittely

Lauri Sivosen ennakointiselvitys edistyy. Selvitykseen liittyvä työpaja järjestetään Ihmisoikeusvaltuuskunnalle 24.4.2023.

Lapsen oikeuksien sopimuksen raportointikierros on käynnissä. Kansallisen ihmisoikeusinstituution ja kansalaisjärjestöjen tulee toimittaa mahdolliset lisäaineistonsa 15.4.2023 mennessä.

Istanbulin sopimuksen raportointikierroksessa kansallisen ihmisoikeusinstituution ja kansalaisjärjestöjen tuli antaa lisäaineistonsa maaliskuun loppuun mennessä.

Vammaisyleissopimuksen raportointikierros on käynnissä. Lausunnot komitean List of Issues -kysymyksiin on annettava 18.8.2023 mennessä.

ENNHRI:n ja GANHRI:n kokouksia pidetään Genevessä maaliskuun puolessavälissä. Näissä keskustellaan erityisesti siitä, mitä tehdään Venäjän ihmisoikeusvaltuutetun kanssa. Kummassakin virastossa on vireillä sääntöjen mukaiset erottamisprosessit. Myös vireillä esitys Venäjän kansallisen ihmisoikeusinstituution akkreditaation uudelleen arvioinnista, sillä heillä on edelleen A-status, vaikka instituutio ei enää ole itsenäinen ja riippumaton.

Ihmisoikeuskeskus osallistuu UPR loppuraportin hyväksyntätilaisuuteen, jossa Ihmisoikeuskeskus käyttää kansalliselle ihmisoikeusinstituutiolle varatun kahden minuutin puheenvuoron.

1. **Kokouksen päättäminen**

Puheenjohtaja päätti kokouksen klo 16.12.

**Vuoden 2023 kokouspäivät 20.3./5.6./25.9./11.12.**

\*\*\*

1. Raportti Euroopan tuomioistuimen ja Euroopan ihmisoikeustuomioistuimen ratkaisujen täytäntöönpanosta luettavissa täällä <https://www.einnetwork.org/justice-delayed-and-justice-denied>. [↑](#footnote-ref-2)
2. Lisää tietoa Venetsian toimikunnasta täällä <https://www.venice.coe.int/webforms/events/>. Venetsian toimikunnan oikeusvaltion tarkastuslista täällä <https://www.venice.coe.int/webforms/documents/default.aspx?pdffile=CDL-AD(2016)007-fin>. [↑](#footnote-ref-3)